Malí

Malí, oficialmente República de Malí (en francés République du Mali, en llingua bambara Mali ka Fasojamana, y en llingua fula Renndaandi Maali) ye un país d'África. Llenda al norte con Arxelia, al este con Níxer, al oeste con Mauritania y Senegal, y al sur con Costa de Marfil, Guinea y Burkina Fasu. Ye, colos sos 1.240.192 km², l'octavu estáu más grande de tol continente, y tien una población de 19,1 millones d'habitantes; el 67% d'ellos tien menos de 25 años (2017).La so capital ye Bamaku. L'estáu sodivídese alministrativamente n'ocho rexones, y tien un clima estremáu nes sos diverses fasteres: la más septentrional asítiase en plenu desiertu d'El Sáḥara, y la meridional, na que vive la mayoría la so población, ocúpala la sabana sudanesa. El país ye travesáu polos ríos Níxer y Senegal. La economía del país céntrase na agricultura y la minería. Ún de los principales recursos naturales del país ye l'oru; Malí ye'l tercer mayor productor d'esti mineral de tol continente. Tamién ye importante la esportación de sal.

L'actual territoriu de Malí repartiose sieglos atrás ente los tres imperios del África occidental que controlaban el comerciu tressaḥarianu: l'imperiu de Ghana (que-y da nome al actual estáu homónimu), l'imperiu de Malí y l'imperiu Songhai. Nel so momentu de mayor esplendor, nel añu 1300, l'imperiu de Malí tenía un territoriu el doble de grande que l'actual Francia, y que llegaba a la oriella del océanu Atlánticu. A finales del sieglu XIX, na Repartu d'África, Francia fízose cargu del territoriu, que pasó a integrase na colonia del Sudán Francés. Esta, conocida entós como República Sudanesa, xunióse col Senegal en 1959; la federación resultante algamó la independencia en 1960 col nome de Federación de Malí. Tres la dixebra de Senegal, qu'abandonó la federación a poco de la independencia, la República Sudanesa camudó'l so nome pol de República de Malí. El país, gobernáu munchos años por un réxime de partíu únicu, convirtióse, tres un golpe d'estáu en 1991, nún estáu democráticu multipartidista.

En xineru de 2012 españó un conflictu armáu nel norte del país: los rebeldes tuareg tomaron el control en parte del territoriu, y n'abril declaró la so independencia pa formar un nuevu estáu, Azawad. El conflictu enguedeyose al producise en marzu un golpe d'estáu militar, y posteriormente pola llucha ente los tuareg y otros grupos rebeldes. Francia, en rempuesta a la formación del nuevu estáu, llanzó la Operación Serval en xineru de 2013; pal mes siguiente los soldaos franceses y malineses recapturaran yá la mayoría del territoriu. El 28 de xunetu y el 11 d'agostu d'esi mesmu añu hebo eleiciones presidenciales a dos vueltes, y a finales d'añu (24 de payares y 15 d'avientu) eleiciones llexislatives.

Al entamu de la década del 2020 el país sufrió dos golpes militares dirixíos por Assimi Goïta. Tres salir victoriosu del segundu, el 24 de mayu de 2021, convirtióse en presidente interín del país.

 Historia 

 Economía 

 Referencies 

 Enllaces esternos 

*